Ελισάβετ Παπαζώη

Η Ελισάβετ Παπαζώη (Αθήνα, 19 Ιανουαρίου 1944) είναι Ελληνίδα πολιτικός. Έχει διατελέσει νομάρχης, βουλευτής και υπουργός με το ΠΑΣΟΚ, ενώ υπήρξε και η πρώτη πρέσβης της Ελλάδας στην Κούβα.

Βιογραφικά στοιχεία
Γεννήθηκε στην Αθήνα στις 19 Ιανουαρίου το 1944. Σπούδασε πολιτικός μηχανικός στο Εθνικό Μετσόβιο Πολυτεχνείο και συνέχισε τις σπουδές της στο Παρίσι σε θέματα Πολεοδομίας, Αγροτικής Πολιτικής και Εφαρμοσμένης Πληροφορικής.

Εργάστηκε ως στέλεχος του ΕΟΤ και από το 1981 έως το 1982 διετέλεσε ειδική σύμβουλος στο γραφείο του υπουργού Χωροταξίας, Οικισμού και Περιβάλλοντος (ΥΧΟΠ) Αντώνη Τρίτση, ενώ την περίοδο 1982 - 1986 ήταν νομάρχης Κυκλάδων.

Ο Ανδρέας Παπανδρέου το 1984 ανακοίνωσε την απόφασή του να ανοίξει ελληνική πρεσβεία στην Κούβα, κάτι που θεωρήθηκε εξαιρετικά τολμηρό για την εποχή. Μετά από ταλαντεύσεις, στα τέλη του 1986 η Ελισάβετ Παπαζώη ορίστηκε η πρώτη Ελληνίδα πρέσβης-εκ προσωπικοτήτων της Ελλάδος- στην Αβάνα και η πρεσβεία της Ελλάδας ξεκίνησε τη λειτουργία της στις αρχές του 1987. 

Παρέμεινε πρέσβης έως το 1989, οπότε εκλέχθηκε βουλευτής Κυκλάδων του ΠΑΣΟΚ· εκλεγόταν συνεχώς έως το 2004. Στις κυβερνήσεις του Ανδρέα Παπανδρέου και του Κώστα Σημίτη διετέλεσε υφυπουργός Περιβάλλοντος, Χωροταξίας και Δημοσίων Εργων (1993 - 1996), υπουργός Αιγαίου (1996 - 1999), υπουργός Πολιτισμού (1999 - 2000) και, τέλος, αναπληρώτρια υπουργός Εξωτερικών (2000 - 2001).

Από το 2009 (ίδρυση) μέχρι και το 2019 διετέλεσε πρόεδρος της Δημοτικής εταιρίας (Πάρκο Πάρου) για την προστασία της χερσονήσου του Αϊ-Γιάννη Δέτη.

Παραπομπές

Πηγές
Αντώνης Μακρυδημήτρης, Οι υπουργοί των εξωτερικών της Ελλάδας 1829-2000, εκδ.Καστανιώτης, Αθήνα, 2000, σελ.116

Βουλευτές εκλεγμένοι με το ΠΑΣΟΚ
Βουλευτές Κυκλάδων
Έλληνες υφυπουργοί Περιβάλλοντος, Χωροταξίας και Δημοσίων Έργων
Έλληνες υπουργοί Πολιτισμού
Έλληνες υπουργοί Αιγαίου
Έλληνες αναπληρωτές υπουργοί Εξωτερικών